एरिका र विप्लवले यूएसए ओपन खेल्ने
यूएसए ओपन अन्तर्राष्ट्रिय कराते प्रतियोगितामा एसियाडकी रजत पदक विजेता एरिका गुरुङ र विप्लवलाल श्रेष्ठले प्रतिस्पर्धा गर्नेछन् ।
काठमाडौँ — यूएसए ओपन अन्तर्राष्ट्रिय कराते प्रतियोगितामा एसियाडकी रजत पदक विजेता एरिका गुरुङ र विप्लवलाल श्रेष्ठले प्रतिस्पर्धा गर्नेछन् ।अमेरिकाको टेक्सासमा मार्च २६ देखि ३१ सम्म हुने प्रतियोगितामा एरिकाले महिला ६८ केजीमाथि र विप्लवले पुरुष ८४ केजीमाथि तौल समूहमा नेपालको चुनौती प्रस्तुत गर्नेछन् ।एरिकाले असोजमा चीनको हाङझाउमा सम्पन्न १९ औं एसियाली खेलकुदमा रजत जितेकी थिइन् । एसियाली खेलकुदमा एरिकाले जितेको रजत नेपाली कराते खेलाडीले जितेको पहिलो पदक हो । एरिका इन्डोनेसियामा भएको १० औं विश्व सितोरियो कराते च्याम्पियनसिपकी स्वर्ण विजेता पनि हुन् । विप्लव १३ औं दक्षिण एसियाली खेलकुदका स्वर्ण विजेता हुन् । विप्लवले पनि एसियाडमा प्रतिस्पर्धा गरेका थिए ।प्रशिक्षकमा दीपक श्रेष्ठ र कुशल श्रेष्ठ छन् । कुशलबाहेक ३ सदस्यीय टोली सोमबारै अमेरिका प्रस्थान गर्नेछन् । कुशल भने मंगलबार जानेछन् ।टोलीलाई सफलताको राष्ट्रिय खेलकुद परिषद्का सदस्य–सचिव टंकलाल घिसिङले सोमबारै बिदाइ गरे । 